Ego Guydo, miles, filius quondam domini Petri, dicti Blanc, de Meges, notum facio universis presentes litteras inspecturis quod, cum ego cesserim et concesserim nobili domine mee Lore, comitisse Burgundie, domine Salinensi, messeriam de valle de Meges, prout in littera inde confecta sub sigillo curie Bisuntine plenius continetur, ego promitto bona fide domino Odoni, militi, castellano de Monte Majori, pro dicta domina comitissa sollempniter stipulanti, me redditurum eidem domine vel ejus mandato, litteras super predicta messeria michi datas et concessas a nobilibus Jocerando, domino Branceduni, et M., ejus uxore, quondam filia domini Galcherii de Salino, confectas sub sigillo ipsius Jocerandi, postquam ab instanti quindena assumptionis beate Marie virginis in antea ab ipsa domina comitissa vel ejus mandato super hec fuero requisitus, vel requisita fuerit ipsa littera reddi, ad domum meam de Noseroy, ita tamen quod in redditione prefate littere presentes littere debeant michi reddi, et si sepedicta littera reddita eidem domine vel ejus mandato non fuerit, ut dictum est, et per me postmodum appareat vel pro me introducatur, cassa sit penitus et inanis, et sub sigillo autentico eidem domino faciam litteram confessoriam quod littera sepedicta nullius sit efficacie et valoris. In cujus rei testimonium, sigillum venerabilis viri R. de Voitour, prepositi Sancti Anatholii Salinensis, presentibus feci apponi. Datum Salinis VIIIº idus maii, anno Domini Mº CCº sexagesimo quinto.